# ইসমাইল ফাহদ ইসমাইল
সংক্ষিপ্ত ইউআরএল

| ইসমাইল ফাহদ ইসমাইল |
| --- |
| স্থানীয় নাম | إسماعيل فهد إسماعيل |
| জন্ম | (১৯৪০-০১-০১)১ জানুয়ারি ১৯৪০ আল-সাবিলিয়াত, বসরা-এর নিকটে |
| মৃত্যু | ২৫ সেপ্টেম্বর ২০১৮(2018-09-25) (বয়স ৭৮) কুয়েত সিটি |
| পেশা | উপন্যাসিক, সাহিত্য সমালোচক |
| জাতীয়তা | কুয়েতি |
| সময়কাল | ১৯৮৫–২০১৮ |
| ধরন | উপন্যাস, ছোটগল্প |

**ইসমাইল ফাহদ ইসমাইল** অথবা **ইসমাঈল ফাহদ ইসমাঈল** (আরবি: نجيبإسماعيل فهد إسماعيل, আধ্বব: [ʔɪs.maːˈʕiːl fad ʔɪs.maːˈʕiːl]; ১৯৪০ – ২৫ সেপ্টেম্বর ২০১৮) ছিলেন একজন ইরাকি–কুয়েতি ঔপন্যাসিক, ছোটগল্পকার এবং সাহিত্য সমালোচক। কুয়েতের সাহিত্য ইতিহাসে অন্যতম গুরুত্বপূর্ণ ও বিপুল কর্মপ্রবাহের লেখক হিসেবে তিনি ব্যাপকভাবে প্রশংসিত। তিনি বিশটিরও বেশি উপন্যাস, বহু ছোটগল্প সংকলন এবং সাহিত্য সমালোচনামূলক গ্রন্থ রচনা করেন।

তার দুটি সাহিত্যকর্ম মর্যাদাপূর্ণ আন্তর্জাতিক আরবি সাহিত্য পুরস্কাররের সংক্ষিপ্ত তালিকায় স্থান পায়।

* *ফি হাযরাত আল-আনক্বা ও আল-খিল আল-উফী* (দ্য ফিনিক্স অ্যান্ড দ্য ফেইথফুল ফ্রেন্ড) – ২০১৪ সালে। এই উপন্যাসে কুয়েতি সমাজে বসবাসকারী একজন বেদুন (রাষ্ট্রবিহীন ব্যক্তি) ইবন আবিহির গল্প বলা হয়েছে। গল্পটি প্রথম পুরুষে বর্ণিত এবং কারাগার থেকে মুক্তি পাওয়ার পর ইবন আবিহি তার জীবনের আত্মকথা নিজের মেয়ে জয়নাবকে উদ্দেশ করে লিখছে, যাকে সে কখনও দেখেনি।
* *আল-সাবিলিয়াত* – ২০১৭ সালে। এই উপন্যাসটি মূলত লেখকের নিজ জন্মগ্রামকে কেন্দ্র করে লেখা একটি আখ্যান, যার পটভূমিতে রয়েছে ১৯৮০-এর দশকের বিধ্বংসী ইরান–ইরাক যুদ্ধ। বইটি সোফিয়া ভাসালু ইংরেজিতে অনুবাদ করেন এবং লেখকের মৃত্যুর পর যুক্তরাষ্ট্রে *ওল্ড ওমেন অ্যান্ড রিভার* শিরোনামে প্রকাশিত হয়।

## জীবনী

ইসমাইল ফাহদ ইসমাইল ১৯৪০ সালে ইরাকের বসরা-র নিকটবর্তী ছোট গ্রাম আল-সাবিলিয়াতে জন্মগ্রহণ করেন। শৈশব ও কৈশোরের প্রথম বছরগুলো তিনি সেখানেই কাটান। ১৯৫০-এর দশকে তিনি বসরায় শিক্ষক হিসেবে কাজ শুরু করেন।

১৯৫০-এর দশকের শেষভাগ এবং ১৯৬০-এর দশকে ইরাকে চরম রাজনৈতিক অস্থিরতা চলছিল। সহিংস সামরিক অভ্যুত্থান এবং কঠোর রাজনৈতিক দমন-পীড়নের মধ্যে আরব জাতীয়তাবাদী গোষ্ঠী এবং বাথ পার্টি ক্ষমতার জন্য প্রতিদ্বন্দ্বিতা করছিল। ১৯৬৩ সালের রমজান বিপ্লব-এর পর বাথ পার্টি অল্প সময়ের জন্য সরকার গঠন করলেও পরে আবদুস সালাম আরিফ নেতৃত্বাধীন আরেকটি সামরিক অভ্যুত্থানের মাধ্যমে সেই সরকার পতন ঘটে। এই অস্থির রাজনৈতিক পরিবেশের ফলে ইসমাইল ফাহদ ইসমাইলকে কারাবরণ করতে হয় এবং শেষ পর্যন্ত ১৯৬৭ সালে তিনি কুয়েতে চলে যেতে বাধ্য হন।

কুয়েতে স্থায়ী হওয়ার পর তিনি ১৯৭৬ সালে হায়ার ইনস্টিটিউট অব ড্রামাটিক আর্টস থেকে নাটক ও সাহিত্য সমালোচনায় ডিগ্রি অর্জন করেন। পরে তিনি কুয়েতের শিক্ষা মন্ত্রণালয়ের অধীনে সরকারি প্রশাসনে কাজ করেন ১৯৮০-এর দশকের শুরু পর্যন্ত। এরপর তিনি অবসর নিয়ে নিজের একটি ছোট সাহিত্যভিত্তিক প্রতিষ্ঠান গড়ে তোলেন।

২০১৮ সালের ২৫ সেপ্টেম্বর কুয়েত সিটিতে ৭৮ বছর বয়সে তিনি মৃত্যুবরণ করেন। পরে তাকে সুলাইবিখাত কবরস্থান-এ দাফন করা হয়।

## সাহিত্যিক শৈলী ও বিষয়বস্তু

ইসমাইল ফাহদ ইসমাইলকে কুয়েতি সাহিত্যে উপন্যাস ধারার অন্যতম পথিকৃৎ হিসেবে বিবেচনা করা হয়। তার সমসাময়িকদের মধ্যে ছিলেন লাইলা আল-ওসমান এবং ফারহান রাশিদ আল-ফারহান। সে সময় কুয়েতে সাহিত্যিক সৃষ্টিকর্ম তুলনামূলকভাবে খুব কম ছিল এবং অন্যান্য আরব দেশের তুলনায় সেখানে নাহদা বা আরব সাংস্কৃতিক পুনর্জাগরণ কিছুটা দেরিতে আসে।

কিছু গবেষক তার আখ্যানের গভীরতা ও শৈলীকে মিশরের বিশিষ্ট সাহিত্যিক নাগুইব মাহফুজ এবং তাওফিক আল-হাকিম-এর রচনার সঙ্গে তুলনা করেন। তিনি নিজেও স্বীকার করেছিলেন যে রুশ সাহিত্যিক দস্তয়েভস্কি তার ওপর গভীর প্রভাব ফেলেছেন, বিশেষ করে *ব্রাদার্স কারামাজভ* উপন্যাসটি। তার সাহিত্যকর্ম কুয়েতের নতুন প্রজন্মের লেখকদেরও প্রভাবিত করেছে, যেমন তালেব আলরেফাই।

তার সাহিত্যিক শৈলীতে প্রায়ই সিনেমার প্রভাব দেখা যায়, যা ছিল তার প্রথম ভালোবাসা বলে তিনি বিভিন্ন সাক্ষাৎকারে উল্লেখ করেছিলেন। তার উপন্যাসগুলো সাধারণত বিস্তৃত গবেষণার ভিত্তিতে লেখা। এতে তিনি যে মানুষ ও স্থান নিয়ে লিখেছেন তাদের ভাষাগত বৈশিষ্ট্য অন্তর্ভুক্ত করেছেন এবং বাস্তব ঐতিহাসিক ঘটনা ও ব্যক্তিদের অভিজ্ঞতাও ব্যবহার করেছেন।

তিনি একটি সাহিত্যিক আলোচনাচক্রের প্রতিষ্ঠাতা ও নেতা ছিলেন, যার নাম *মুলতাকা আল-থুলাথা* (মঙ্গলবারের সাহিত্যিক সভা)। এই সভা তার কুয়েত সিটি অফিসে অনুষ্ঠিত হতো।

ইসমাইল ফাহদের সাহিত্যকর্মে আরব বিশ্বের রাজনৈতিক পরিস্থিতির প্রতি বিশেষ আগ্রহ দেখা যায়। তার রচনাকে সাধারণত দুইটি পর্যায়ে ভাগ করা হয়, প্রথম পর্যায়ে ইরাকের ইতিহাস ও রাজনীতি এবং পরবর্তী পর্যায়ে কুয়েত ও বৃহত্তর মধ্যপ্রাচ্যের বিষয়বস্তু বেশি গুরুত্ব পেয়েছে।

* **প্রথম পর্যায়** (ইরাককেন্দ্রিক): তার প্রাথমিক রচনাগুলো নিজ দেশ ইরাকের রাজনৈতিক অস্থিরতা ও মানসিক আঘাতকে প্রতিফলিত করে। ১৯৬৫ সালের উপন্যাস *আল-হাবল* (দ্য রোপ) এই ধারার একটি গুরুত্বপূর্ণ উদাহরণ, যেখানে ১৯৫০ ও ১৯৬০-এর দশকের অভিজ্ঞতা তুলে ধরা হয়েছে। তার কবিতাতেও এই ধারা দেখা যায়। ১৯৬১ সালের কবিতা *আল-হদারা* (সভ্যতা)-তে তিনি প্রকাশ্যে ইরাকি নেতা আবদুল-কারিম কাসিম-এর কুয়েতকে ১৯৬১ সালে সংযুক্ত করার প্রচেষ্টার সমালোচনা করেন। অন্যান্য প্রাথমিক রচনার মধ্যে রয়েছে *স্কাই ওয়াস ব্লু* (১৯৭০) এবং *লাইট স্বাম্পস* (১৯৭১)।
* **পরবর্তী পর্যায়** (কুয়েত ও আরব বিশ্বের বিষয়): তার পরবর্তী সাহিত্যকর্ম কুয়েতের সামাজিক ইতিহাস এবং বৃহত্তর আরব বিশ্বের রাজনৈতিক সমস্যার দিকে বেশি মনোযোগ দেয়। ১৯৭৬ সালের উপন্যাস *আল-সাবিলিয়াত*-এ লেবাননের গৃহযুদ্ধ এবং ইসরায়েলি-ফিলিস্তিনি সংঘাত নিয়ে আলোচনা করা হয়েছে। এই বিষয়টি তিনি আবারও তুলে ধরেন *আলা উহদাত হান্থালা* (ইন দ্য কাস্টডি অব হানথালা) গ্রন্থে, যা তার বন্ধু ফিলিস্তিনি কার্টুনিস্ট নাজি আল-আলি-এর জীবনীভিত্তিক উপন্যাস। নাজি আলি ১৯৮৭ সালে লন্ডনে নিহত হন।

## নির্বাচিত রচনা

ইসমাইল ফাহদ ইসমাইল তার সাহিত্যজীবনে (১৯৮৫–২০১৮) প্রায় ত্রিশটি ভিন্ন উপন্যাস প্রকাশ করেন। এর মধ্যে উল্লেখযোগ্য কয়েকটি হলোঃ

* *দ্য রোপ* (الحبل رواية, ১৯৬৫)
* *দ্য স্কাই ওয়াজ ব্লু* (كانت السماء زرقاء, ১৯৭০)
* *লাইট সোয়াম্পস* (المستنقعات الضوئية, ১৯৭১)
* *আদার রিভার ব্যাংকস* (الضفاف الأخرى, ১৯৭২)
* *কেজেস অ্যান্ড কমন ল্যাঙ্গুয়েজ* (الأقفاص واللغة المشتركة, ১৯৭২)
* *ফাইল অব ইনসিডেন্ট ৬৭* (ملف الحادثة 67, ১৯৭৫)
* *সার্কেলস অব ইমপসিবিলিটি* (دوائر الاستحالة, ১৯৯৬)
* *আশ-শিয়াহ* (الشياح, ১৯৭৬)
* *দ্য বার্ডস অ্যান্ড ফ্রেন্ডস* (الطيور والأصدقاء, ১৯৭৯)
* *আ স্টেপ ইন দ্য ড্রিম* (خطوة في الحلم, ১৯৮০)
* *দ্য নাইল ফ্লোজ নর্থ – দ্য বিগিনিংস, পার্ট ১* (النيل يجري شمالا - البدايات, ১৯৮৩)
* *দ্য নাইল ফ্লোজ নর্থ – দ্য ওয়াচমেন, পার্ট ২* (النيل يجري شمالا - النواطير, ১৯৮৪)
* *দ্য নাইল ফ্লোজ নর্থ – দ্য টেস্ট অ্যান্ড দ্য স্মেল, পার্ট ৩* (النيل الطعم والرائحة, ১৯৮৯)
* *দ্য ফিনিক্স অ্যান্ড দ্য ফেইথফুল ফ্রেন্ড* (في حضرة العنقاء والخل الوفي, ২০১২)
	+ ইংরেজি অনুবাদ: ইসমাইল ফাহদ ইসমাইল (২০১৯)। *বৃদ্ধা মহিলা এবং নদী*। সোফিয়া ভাসালৌ কর্তৃক অনূদিত। ইন্টারলিঙ্ক বুকস। আইএসবিএন ৯৭৮-১-৬২৩৭১-৯৮২-১।

### নাটক

* *দ্য টেক্সট* (النص, ১৯৮২)
* *ফর দ্য ইভেন্ট, দ্য রেস্ট অব ইবন যায়দুন* (للحدث بقية ابن زيدون, ২০০৮)

### গবেষণা

* *দ্য আরব স্টোরি ইন কুয়েত* (القصة العربية في الكويت, ১৯৮০)
* *দ্য ভার্ব ইন দ্য থিয়েটার অব সাদাল্লাহ ওয়ান্নুস* (الكلمة - الفعل في مسرح سعد الله ونوس, ১৯৮১)

## তথ্যসূত্র